钦定古今图书集成/明伦汇编/官常典/第479卷 > 王怀
## 钦定古今图书集成/明伦汇编/官常典/第479卷 > 王怀

按《北齐书》本传，“怀字怀周，不知何许人也。少好弓马，
颇有气尚。值北边丧乱，早从戎旅。韩楼反于幽州，怀
知其无成，阴结所亲，以中兴初叛楼归魏，拜征卤将
军、第一领民酋长、武周县侯。高祖东出，怀率其部人
三千馀家，随高祖于冀州。义旗建，高祖以为大都督，
从讨尔朱兆于广阿，破之，除安北将军、蔚州刺史。又”
随高祖攻邺，克之，从破四胡于韩陵，进爵为侯。仍从
入洛，拜车骑将军，改封卢乡县侯。天平中，除使持节、
广州军事。梁遣将湛僧珍、杨暕来寇，怀与行台元景
击须城，拔之，擒暕。又从高祖袭克西夏州，还为大都
督，镇下馆，除仪同三司。元象初，为大都督，与诸将西
讨。遇疾，卒于建州。赠定幽恒肆四州诸军事、刺史、司
徒公、尚书仆射怀，以武艺勋诚为高祖所知。志力未
申，论者惜其不遂。皇建初，配飨高祖庙庭。